Bestellings stroom in vir Musk se CybertruckTesla se Cybertruck. Foto:(AP Photo/Ringo H.W. Chiu) Die Suid-Afrikaans gebore entrepreneur Elon Musk sê daar is al meer as 200 000 voorafbestellings ontvang vir sy elektriese Cybertruck. ŉ Video van die bekendstelling van Tesla se nuwe bakkie, ofte wel Amerikaanse “pickup truck”, het soos ŉ veldbrand op sosiale media versprei nadat twee van die bakkie se ruite, wat van “gepantserde glas” gemaak is, met ŉ metaalbal gegooi is en versplinter het. Die nuwe bakkie se ontwerp word deur sommige beskryf as post-apokalipties terwyl ander meen dit lyk soos ŉ futuristiese pantservoertuig. Volgens Musk is die ontwerp van die bakkie deels geïnspireer deur die Esprit-sportmotor in die James Bond-fliek The Spy Who Loved Me van die 1970’s. In die rolprent word die motor ook onder water gebruik. Elon Musk staan voor die Cybertruck nadat twee vensters met ‘n staalbal gegooi is en versplinter het. (AP Photo/Ringo H.W. Chiu, File) Voorafbestellings vir die bakkie behels ŉ deposito van $100 en is volgens Tesla ten volle terugbetaalbaar. Vervaardiging van die bakkie sal na verwagting laat in 2021 begin. Die Cybertruck se prys begin by $39 900 en volgens Tesla kan die bakkies tussen 250 en 500 myl ry met ŉ volgelaaide battery, afhangend van die model. Musk het gesê die Cybertruck sal Tesla se laaste produkbekendstelling wees vir ŉ wyle, maar dat daar wel volgende jaar verskeie verrassende tegnologie-aankondigings van die maatskappy se kant sal wees.